Superligaklubben Hobro IK fyrer cheftræner Allan Kuhn.

»Desværre må vi konstatere, at vi rent sportsligt ikke har levet op til forventningerne med Allan som cheftræner i klubben,« siger sportschef Jens Hammer Sørensen:

»Og vi er nu kommet til den konklusion, at vi har bedre muligheder for at sikre en ny sæson i Superligaen med en ny cheftræner ved roret. Så vi takker Allan for indsatsten i Hobro IK og ønsker ham held og lykke fremover.«

Dermed fik Allan Kuhn kun to kampe i foråret, hvor det blev til en uafgjort og en sejr.

En meget hård morgen, det er aldrig sjovt at blive fyret.

Har været rigtig glad for min tid i @hikfodbold og ønsker dem alt mulig held og lykke i fremtiden. — Allan Kuhn (@allankuhn9000) February 21, 2019

Han har selv kommenteret fyringen på Twitter:

'En meget hård morgen, det er aldrig sjovt at blive fyret. Har været rigtig glad for min tid i Hobro og ønsker dem alt mulig held og lykke i fremtiden,' lyder det.

Hobro, der ligger på sidstepladsen i Superligaen, har allerede fundet en ny træner: Det er Peter Sørensen.

»Vi er glade for at kunne præsentere Peter Sørensen som ny cheftræner i Hobro IK. Han har masser af erfaring som cheftræner i Superligaen, og vi tror på, at han har nogle egenskaber, der kan være med til at sikre os overlevelse i Superligaen,« siger sportschef Jens Hammer Sørensen.

Peter Sørensen er tilbage som træner i Superligaen. Foto: Henning Bagger Vis mere Peter Sørensen er tilbage som træner i Superligaen. Foto: Henning Bagger

Allerede kl. 10.30 torsdag skal Peter Sørensen for første gang træne Hobro-spillerne.

»Nu kender jeg kun klubben udefra, men Hobro IK virker til at være en fantastisk klub, hvor man har gang i et rigtig spændende projekt. Så jeg skulle ikke bruge lang betænkningstid, før jeg takkede ja til at blive klubbens ny cheftræner. Det er en rigtig spændende udfordring for mig, og jeg ser frem til at komme i gang med det store stykke arbejde, der uden tvivl venter, hvis Hobro IK også skal være at finde i Superligaen i næste sæson,« siger Peter Sørensen.

Han var senest træner i Silkeborg, hvor han blev fyret i august sidste år. Det skete efter, at han var rykket ud af Superligaen med klubben og herefter havde fået en dårlig start på livet i 1. division.

Allan Kuhn nåede kun at være træner i kort tid i Hobro. Han kom til i sommer, hvor han afløste Thomas Thomasberg, der tog videre til Randers FC.

Hans samlede facit i den himmerlandske klub blev: 4 sejre, 5 uafgjorte kampe og 13 nederlag.

Det er anden gang på kun få dage, at en superligaklub har valgt at fyre træneren. I mandags gik det ud over Alexander Zorniger, der blev fjernet fra posten i Brøndby.